CELEX: 32020D1324
Language: hu
Date: 2020-09-21 00:00:00
Title: A Tanács (EU) 2020/1324 határozata (2020. szeptember 21.) az Európai Unió által a Nemzetközi Gabonatanácsban az Egyesült Királyságnak az 1995. évi Gabonakereskedelmi Egyezményhez való csatlakozására vonatkozóan képviselendő álláspontról

25.9.2020   
               
               
                  HU
               
               
                  Az Európai Unió Hivatalos Lapja
               
               
                  L 311/6
               
            
         A TANÁCS (EU) 2020/1324 HATÁROZATA
         (2020. szeptember 21.)
         az Európai Unió által a Nemzetközi Gabonatanácsban az Egyesült Királyságnak az 1995. évi Gabonakereskedelmi Egyezményhez való csatlakozására vonatkozóan képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az 1995. évi Gabonakereskedelmi Egyezményt (a továbbiakban: az egyezmény) az Unió a 96/88/EK tanácsi határozat (1) révén kötötte meg, és az 1995. július 1-jén lépett hatályba. Az egyezményt három évre kötötték meg.
                  
               
                     (2)
                  
                  
                     Az egyezmény 33. cikke értelmében a Nemzetközi Gabonatanács alkalmanként két évet meg nem haladó, egymást követő időszakokra meghosszabbíthatja az egyezményt. Az egyezményt megkötése óta rendszeresen meghosszabbították további kétéves időszakokra. Az egyezményt legutóbb a Nemzetközi Gabonatanács 2019. június 10-én hozott határozatával (2) hosszabbították meg, így az 2021. június 30-ig marad hatályban.
                  
               
                     (3)
                  
                  
                     Az egyezmény 27. cikkének (2) bekezdése értelmében az egyezményhez valamennyi állam kormánya csatlakozhat a Nemzetközi Gabonatanács által megfelelőnek tekintett feltételek mellett.
                  
               
                     (4)
                  
                  
                     2020. április 9-én az Egyesült Királyság hivatalosan kérelmezte, hogy 2021. január 1-jétől csatlakozhasson az egyezményhez.
                  
               
                     (5)
                  
                  
                     Az Egyesült Királyság jelentős gabonatermelő, különösen az árpa és a búza tekintetében. Amennyiben megadják a jóváhagyást az Egyesült Királyság kérelmére, hogy az egyezményhez csatlakozhasson, és következésképpen részt vehessen a Nemzetközi Gabonatanácsban, az Egyesült Királyság az egyezmény 12. cikkével összhangban importáló tag lesz. Mivel az Unió exportáló tag, az Egyesült Királyság csatlakozása nem fogja befolyásolni az Unió számára az egyezmény 12. cikke alapján szavazási célokra kiosztott szavazatok számát. Az Egyesült Királyság csatlakozása azonban a 2021/2022-es pénzügyi évtől kezdve csökkenteni fogja az Unió számára az egyezmény 11. cikke alapján kiosztott szavazatok számát, ami meghatározza a tagok pénzügyi hozzájárulását.
                  
               
                     (6)
                  
                  
                     Helyénvaló meghatározni az Unió által a Nemzetközi Gabonatanácsban képviselendő álláspontot, valamint jóváhagyni az Egyesült Királyságnak az egyezményhez való csatlakozását, feltéve, hogy a csatlakozás hatálybalépésére és az egyezménynek az Egyesült Királyság tekintetében történő ideiglenes alkalmazására nem kerül sor a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (3) 126. cikkében említett átmeneti időszak lejárta előtt,
                  
               ELFOGADTA EZT A HATÁROZATOT:
         
            1. cikk
            A Nemzetközi Gabonatanácsban az Unió által képviselendő álláspont az, hogy jóvá kell hagyni az Egyesült Királyságnak az 1995. évi Gabonakereskedelmi Egyezményhez való csatlakozását, feltéve, hogy a csatlakozás hatálybalépésére és az egyezménynek az Egyesült Királyság tekintetében történő ideiglenes alkalmazására nem kerül sor a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 126. cikkében említett átmeneti időszak lejárta előtt.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. szeptember 21-én.
            
               
                  a Tanács részéről
               
               
                  az elnök
               
               J. KLOECKNER
            
         
         
            (1)  A Tanács 96/88/EK határozata (1995. december 19.) az 1995. évi Nemzetközi Gabonaügyi Megállapodást alkotó Gabonakereskedelmi Egyezmény és Élelmiszersegély-egyezmény Európai Közösség által történő jóváhagyásáról (HL L 21., 1996.1.27., 47. o.).
         
            (2)  A Tanács (EU) 2019/813 határozata (2019. május 17.) a Nemzetközi Gabonatanácsban az 1995. évi Gabonakereskedelmi Egyezmény időbeli hatályának meghosszabbítására tekintettel az Európai Unió által képviselendő álláspontról (HL L 133., 2019.5.21., 19. o.).
         
            (3)  HL L 29., 2020.1.31., 7. o.